Það hefðu fáir spáð því í byrjun þessa árs að opinberir starfsmenn yrðu enn án kjarasamnings í lok árs , níu mánuðum eftir að samningar runnu út . Þetta er engu að síður raunveruleikinn fyrir þorra 22 þúsund félaga aðildarfélaga BSRB . Það eru gríðarleg vonbrigði að standa í þessum sporum um áramót og augljóst að þolinmæðin hjá félagsmönnum og forystu BSRB er löngu þrotin . Viðsemjendur geta ekki lengur sýnt okkar félagsmönnum þá fullkomnu vanvirðingu að gera ekki við þá kjarasamning . Opinberir starfsmenn hafa í gegnum tíðina þurft að standa í harðvítugri baráttu til að ná fram mikilvægum kjarabótum sem þykja sjálfsögð réttindi launafólks í dag . Þar hefur samstaða okkar félagsmanna verið öflugasta vopnið í okkar vopnabúri . Auglýsing Markmið BSRB í kjarasamningsgerðinni eru skýr og við munum ekki ganga frá kjarasamningum fyrr en þau hafa náðst . Við höfum lagt áherslu á styttingu vinnuvikunnar úr 40 stundum í 35 og meira hjá vaktavinnufólki . Við krefjumst jöfnunar launa milli almenna og opinbera vinnumarkaðarins , viljum áframhaldandi launaþróunartryggingu og bætt starfsumhverfi opinberra starfsmanna . Launaliðurinn og ýmis sérmál eru á borði hvers aðildarfélags fyrir sig en þar er áherslan á að hækka lægstu launin mest . Þungur róður í viðræðunum Það er ekkert launungamál að það hefur verið afar þungur róður að ná fram skilningi hjá okkar viðsemjendum um mikilvægi styttingar vinnuvikunnar . Það hefur satt að segja komið verulega á óvart , enda hafa tilraunaverkefni sem BSRB hefur unnið að ásamt Reykjavíkurborg og ríkinu undanfarin ár sýnt fram á kosti þess að stytta vinnuvikuna án launaskerðingar bæði fyrir launafólk og atvinnurekendur . Allir vinna , en samt þráast viðsemjendur okkar við og draga viðræður von úr viti . Það er fullkomlega óskiljanlegt að ekki hafi tekist að semja um styttingu vinnuvikunnar , sér í lagi þegar slíkir samningar hafa þegar verið gerðir á ákveðnum vinnustöðum á almenna vinnumarkaðinum , til dæmis í stóriðjunni . Með niðurstöður tilraunaverkefnanna sem leiðarljós hefði átt að vera hægt að semja um styttinguna á stuttum tíma , ef samningsvilji hefði verið fyrir hendi hjá viðsemjendum okkar . Á nýju ári þurfum við á samstöðu opinberra starfsmanna að halda á ný . Það er fullkomin samstaða um það innan BSRB að ekki verði gengið til kjarasamninga öðruvísi en svo að okkar félagsmenn geti eftir þá lifað af á laununum sínum og að vinnuvikan verði stytt . Það verður ekki skrifað undir nýjan kjarasamning öðruvísi en að tekin verði markviss skref í átt að jöfnun launa milli markaða , að samið verði um bætt starfsumhverfi og launaþróunartryggingu . Á nýju ári mun BSRB og okkar öflugu aðildarfélög beita öllum þeim vopnum sem við höfum til að tryggja þessi miklu hagsmunamál . Verði ekki breytingar á viðhorfi viðsemjenda okkar strax í upphafi nýs árs má búast við að við förum að huga að aðgerðum til að leggja áherslu á okkar kröfur . Höfundur er formaður BSRB . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .